NYOLCBÓL EGY!

Csapatunk a REAC Futball csapata a 24. fordulóban hazai pályán a Budai II. László Stadionban lépett pályára az Ikarus SE ellen. Sajnos az előző fordulóban csak döntetlent értünk el, így pici lépéshátrányba kerültünk a KELEN SC-vel szemben. A héten az edzésmunkánkat nehezítette, illetve a csapatösszeállítást a sok sérült, illetve a két eltiltott játékosunk hiánya. Azért azt meg lehetett állapítani a héten, hogy a váratlan pontvesztés még jobban összekovácsolta csapatunkat és megbeszéltük, hogy indítunk egy új minibajnokságot, ami nyolc mérkőzésből áll. Nem nézünk jobbra, nem nézünk balra, nem nézünk hátra csak előre. Saját kezünkben van sorsunk, nyolc mérkőzésből nyolcat kell nyernünk és akkor mi vagyunk a bajnokok. A nyolcas széria első mérkőzése az Ikarus ellen jött el. Villanyfényes körülmények között indult a mérkőzés hál istennek szép számú közönség előtt, illetve mint sok alkalommal eddig szurkolói csoportunk is fény és füst effektusokkal biztatta az egész mérkőzés folyamán csapatunkat. Nyugodtan kijelenthetem, hogy a csapat meghálálta a bizalmat igaz nem szemet gyönyörködtető játékkal, de ennek ellenére magabiztosan megnyertük a csatát. Az Ikarus együttesének rögtön a játékvezető sípszava után jeleztük, hogy nyernünk kell. Azonnal odaszorítottuk kapujához ellenfelünket, jöttek a kisebb helyzetek, de még nem a gól. Mielőtt azonban felrémlett volna a múlt heti mérkőzés eredménytelensége a sok kihagyott helyzet, Kasza Dani megnyugtatott minket. Bal oldali szöglet, Balázs Ricsi végzi el és a hosszú ötösön álló Kasza Dani védhetetlen fejessel megszerzi a vezetést. 1:0. Továbbra is támadásban maradtunk. A 18. percben megdupláztuk előnyünket. Baloldali formás akció, Balázs Ricsi indítja a baloldalon Pesti Dávidot, aki nagyszerűen passzol középre, azonban Kutai Dani lövését még nagy bravúrral védi a kapus, de a kipattanót a jó helyen álló Kacsó Attila a hálóba juttatja. 2:0. Próbáltuk nem elkövetni azt a hibát, hogy leállunk így továbbra is nyomás alá helyeztük ellenfelünket. A 44. percben véleményem szerint végleg eldőlt a mérkőzés, mint később kiderült így is volt. Emberhátrányba került ellenfelünk, volt játékosunkat Ferkel Miklóst kiállította a játékvezető. A szünetre így 2:0-s vezetésünknél vonultak az öltözőbe a csapatok. Szurkolóink elégedettek voltak, igaz evés közben jön meg az étvágy még sok gólt vártak a második félidőben. A második félidőben az Ikarus együttese még inkább visszahúzódott, így nehezebb volt gólt szerezni feltörni a teljes védekezésre beálló csapatukat. Sokáig azonban nem tartott ki védekezésük. Az 52. percben Merczel Zsolt középen 30 méterre az ellenfél kapujától nagyszerűen indítja Kasza Danit, aki bevezeti a labdát a 16-on belülre majd önzetlenül középre passzol és Kacsó Attila könnyedén megszerzi második gólját. 3:0. A mérkőzés érdemi része lezárult mindenki tudta, hogy a győztes személye nem lehet kérdés. Mind a két csapat beküldte cseréit, próbálva frissíteni a játékot, de a sok kihagyott helyzetünk ellenére az eredmény már nem változott. Magabiztos győzelem, nyolc lépcsőfokból az egyik meglépve! Én már nem várok a csapattól nagy gólarányú győzelmeket, természetesen nagyon örülnék neki, de ugyanilyen boldog lennék, ha még hétszer 1:0-ra tudnánk nyerni. Mivel írtam, hogy csak előre nézünk ezért nem is foglalkozunk ellenfeleink eredményével, akit érdekel úgyis megtalálja a táblázatban.

És most egy kicsit a ránk váró feladatokról. Kemény mérkőzések várnak ránk. Szerdán Budafokon a KELEN SC ellen a Budapest Kupa döntőjében lépünk pályára, majd szombaton idegenben a III. kerület pályáján az UNION SC-vel mérkőzünk meg. A rákövetkező fordulóban pedig az Újpest csapatával játszunk hazai pályán. Nagyon fontos 10 nap áll előttünk.

Várjuk Kedves Szurkolóinkat szerdán a Budapest Kupa döntőn. Információim szerint a KELEN SC utánpótlásában nem tartanak edzést, így teljes utánpótlásuk meg fog jelenni a mérkőzésen. Remélem mi is meg tudjuk szervezni, hogy a mi utánpótlás játékosaink is szervezetten megjelenjenek a mérkőzésen, így a mi csapatunk is érezze a nagy számú támogatást. Remélem a kupát elvisszük ugyan Budafokra, de azonnal vissza is hozzuk!

HAJRÁ REAC!

Kiss István György